b'\n_START_ARTICLE_\nAutosuunnistus\n_START_PARAGRAPH_\nAutosuunnistus on moottoriurheilulaji, jossa arvostellaan kilpailijaparin taitoa ajaa karttaan m\xc3\xa4\xc3\xa4ritelty reitti noudattaen annettuja ajoaikoja ja -nopeuksia._NEWLINE_Kilpailureitti voi kulkea kilpailusta ja kilpailuluokasta riippuen teollisuusalueilla ja muilla vastaavilla helppokulkuisilla alueilla tai soranottoalueilla, moottoriradoilla, armeijan harjoitusalueilla jai muilla vastaavilla vaikeakulkuisimmilla alueilla._NEWLINE_Suunnistusreitti on merkitty kilpailukarttoihin reittiviivana tai k\xc3\xa4ytt\xc3\xa4en karttaan merkittyj\xc3\xa4 pakollisia k\xc3\xa4yntipaikkoja (hevosenkenk\xc3\xa4m\xc3\xa4\xc3\xa4ritteit\xc3\xa4). Mahdollista on my\xc3\xb6s k\xc3\xa4ytt\xc3\xa4\xc3\xa4 rallikilpailuiden mukaista tiekirjaa siirrytt\xc3\xa4ess\xc3\xa4 suunnistusalueelta toiselle._NEWLINE_Harjoitusajoissa autosuunnistusta voi harrastaa tavanomaisella arkik\xc3\xa4yt\xc3\xb6ss\xc3\xa4 olevalla henkil\xc3\xb6autolla. Vaativimmissa kansallisissa tai kansainv\xc3\xa4lisiss\xc3\xa4 kilpailuissa auton on syyt\xc3\xa4 olla autosuunnistusk\xc3\xa4ytt\xc3\xb6\xc3\xb6n erityisesti varusteltu.\n_START_SECTION_\nHistoria\n_START_PARAGRAPH_\nMaamme ensimm\xc3\xa4iset maantiekilpailut pidettiin jo 1920-luvulla. Silloiset kilpailut poikkesivat huomattavasti t\xc3\xa4m\xc3\xa4n p\xc3\xa4iv\xc3\xa4n hyvin organisoiduista autosuunnistuskilpailuista._NEWLINE_Alkuaikojen maantieajoista laji kehittyi Suomessa ST-ajoiksi (suunnistus- ja tarkkuusajo). Ensimm\xc3\xa4iset suomenmestaruuskilpailut j\xc3\xa4rjestettiin 1953.   1960-luvulla lajin harrastajam\xc3\xa4\xc3\xa4r\xc3\xa4t kasvoivat eritt\xc3\xa4in nopeasti. Vuonna 1965 j\xc3\xa4rjestettiin 279 virallista ST-kilpailua. Harrastajia arvioitiin silloin olevan 5\xc2\xa0000\xe2\x80\x937\xc2\xa0000.  1960-luvun lopulla ST-ajot muuttuivat suunnistuksellisemmiksi, jolloin autosuunnistus ja ralli l\xc3\xa4htiv\xc3\xa4t selke\xc3\xa4sti eroamaan lajeina toisistaan._NEWLINE_Nykyiseen muotoonsa suomalainen autosuunnistus kehittyi 1970- ja 1980-lukujen vaihteessa.\n_START_SECTION_\nKilpailumuodot\n_START_PARAGRAPH_\nHarjoitusajot ovat p\xc3\xa4\xc3\xa4asiassa arki-iltaisin j\xc3\xa4rjestett\xc3\xa4vi\xc3\xa4 kilpailuja, joihin voi ottaa osaa kuka tahansa asiasta kiinnostunut._NEWLINE_Sprint-kilpailut ovat lyhyit\xc3\xa4, yleens\xc3\xa4 pienell\xc3\xa4 alueella j\xc3\xa4rjestett\xc3\xa4vi\xc3\xa4 kilpailuja, joissa nopeudella on suurempi merkitys kilpailussa menestymiseen. Sprint-kilpailuja j\xc3\xa4rjestet\xc3\xa4\xc3\xa4n erityisesti talvisin. Kilpailuun osallistuminen edellytt\xc3\xa4\xc3\xa4 kilpailijalisenssi\xc3\xa4._NEWLINE_Kansalliset kilpailut ovat yleisin autosuunnistuksen kilpailumuoto. Kilpailut ovat kestoltaan noin 2\xe2\x88\x926 tuntia. Kilpailuun osallistuminen edellytt\xc3\xa4\xc3\xa4 kilpailijalisenssi\xc3\xa4._NEWLINE_Kansainv\xc3\xa4liset kilpailut ajetaan kunkin maan omien autosuunnistuss\xc3\xa4\xc3\xa4nt\xc3\xb6jen mukaan.\n_START_SECTION_\nKilpailuluokat\n_START_PARAGRAPH_\nKilpailuluokat m\xc3\xa4\xc3\xa4r\xc3\xa4ytyv\xc3\xa4t kilpailijaparin saavuttaman taitotason mukaan._NEWLINE_E-luokka: Lajiin tutustuvat aloittelijat. K\xc3\xa4yt\xc3\xb6ss\xc3\xa4 vain harjoitusajoissa. Reitin suunnistusvaikeus on helpoin. Ajotiet sopivat kaikille henkil\xc3\xb6autoille._NEWLINE_C-luokka: Aloittelijoiden kilpailuluokka. Suunnistusvaikeus helpohko. Ajotiet ajettavissa varovaisuutta noudattaen tavanomaisilla henkil\xc3\xb6autoilla._NEWLINE_B-luokka: Harrastajaluokka. Suunnistusvaikeus vaikeahko. Ajomaastot alempia luokkia vaativammat._NEWLINE_A-luokka: Kilpailuluokka. Suunnistusvaikeus vaativa. Ajomaastot vaativimmat, mutta henkil\xc3\xb6autolla ajettavissa._NEWLINE_M-luokka: Mestariluokka. Reitti aina sama kuin A-luokalla._NEWLINE_Aikoinaan kilpailuissa on ollut naisparien D-luokka. Luokka on poistunut k\xc3\xa4yt\xc3\xb6st\xc3\xa4 naisten ajaessa taitotasonsa mukaisissa luokissa.\n_START_SECTION_\nKartta\n_START_PARAGRAPH_\nJokaisessa kilpailussa k\xc3\xa4ytet\xc3\xa4\xc3\xa4n useita eri mittakaavaisia karttoja. Siirtym\xc3\xa4osuuksilla k\xc3\xa4ytet\xc3\xa4\xc3\xa4n GT-karttaa 1:200 000. Suunnistusalueilla k\xc3\xa4ytet\xc3\xa4\xc3\xa4n Maanmittauslaitoksen Peruskarttaa (1:20 000 tai 1:25 000), Peruskartan suurennosta (1:10 000) sek\xc3\xa4 ratamestarin itse piirt\xc3\xa4mi\xc3\xa4 autosuunnistuksen erikoiskarttoja (1:5 000 ja 1:10 000).'